โบรกฯ เชียร์ซื้อ ITEL มองกำไร Q4 นิวไฮแตะ 97 ลบ.
“ฟินันเซีย” เชียร์ซื้อ ITEL เป้า 6.30 บ. มองกำไร Q4 นิวไฮ โตเท่าตัว! แตะ 97 ลบ. หลังทยอยรับรู้รายได้ต่อเนื่อง ราว 728 ลบ.
โบรกฯ เชียร์ซื้อ ITEL เป้า 6.30 บ. มองกำไร Q4 นิวไฮ โตเท่าตัว! แตะ 97 ลบ.
24 พ.ย. 2564

บริษัทหลักทรัพย์ ฟินันเซีย ไซรัส ระบุในบทวิเคราะห์ (24 พ.ย.64)  ประเมินเกี่ยวกับ บริษัท อินเตอร์ลิ้งค์ เทเลคอม จำกัด (มหาชน) หรือ ITEL ว่า Backlog สิ้น ไตรมาส 3 ปี 2564 ขยับเพิ่มขึ้นเป็น 4,148 ล้านบาท แบ่งเป็น Data service 2,515 ล้านบาท (61%) Installation 1,464 ล้านบาท (35%) และ Data center 169 ล้านบาท (4%) และว่าน่าจะมีงานประมูลออกมาไม่ต่ำกว่า 1.1 พันล้านบาทก่อนสิ้นปีนี้ (USO-TOT, Online Course, Data center &amp; Data service) ซึ่งเป็นงานที่อยู่ในศักยภาพของ ITEL ที่จะประมูลได้ ทั้งนี้ Backlog ที่จะรับรู้เป็นรายได้ใน ไตรมาส 4 ปี 2564 มีประมาณ 728 ล้านบาท เมื่อรวมกับงานอื่นที่ทยอยเซ็นสัญญา
ด้านนักวิเคราะห์คาดว่ารายได้ใน ไตรมาส 4 ปี 2564 จะเป็น 1.2 พันล้านบาท และคาดกำไรสุทธิ 96.6 ล้านบาท เพิ่ม 51.6% เมื่อเทียบกับไตรมาสก่อนหน้า และเพิ่มขึ้น 169.2% เมื่อเทียบกับงวดเดียวกันของปีก่อน คิดเป็นกำไรสุทธิทั้งปี 2564 ที่ 253.4 ล้านบาท เพิ่มขึ้น 37.9% ส่วนกำไรปกติ เพิ่มขึ้น 53.5% เมื่อเทียบกับงวดเดียวกันของปีก่อน ปี 2563 มีกำไรพิเศษทางบัญชีจากการเปลี่ยนแปลงเงื่อนไขเงินกู้
โดยบริษัทอยู่ระหว่างเจรจากับ Cloud Operator รายใหญ่ระดับโลก ในการใช้บริการ Genesis Data center คาดเห็นความชัดเจนในช่วงปลายปีนี้ต้นปี 2565 บริษัทมีแผนเพิ่มสัดส่วนใน Genesis Data Center ซึ่งปัจจุบัน ITEL ถือ 33.33% เฟส 1 มี Utilization 85% เตรียมขยายเฟส 2 ซึ่งมีพื้นที่ให้บริการ 180 racks หากมี Demand
สำหรับ Data center แห่งที่ 1 ของบริษัทเองซึ่งมีผู้เช่าใช้พื้นที่เต็มอยู่แล้ว มีสัญญาชัดเจน บริษัทมีแผนขายเข้ากอง REIT ในตลาดหลักทรัพย์ฯ คาดว่าจะระดมทุนได้ประมาณ 700 กว่าล้านบาทในช่วง ไตรมาสแรกของปี 2564 เงินที่ได้ส่วนหนึ่งจะนำไปปรับปรุงโครงสร้างทางการเงินที่ปัจจุบันสภาพคล่องดีขึ้นมาก D/E ณ สิ้น ไตรมาส 3 ของปี 2564 ลดลงเหลือ 1.68 เท่า Net D/E ที่ไม่รวมหนี้ของโครงการลดลงเหลือเพียง 1.10 เท่า
นอกจากนี้บริษัทยังคงตั้งเป้า 5-Year plan รายได้ 5,000 ล้านบาท Net profit margin 15% ซึ่งมีความเป็นไปได้ นักวิเคราะห์คาดรายได้ปี 2565 ที่ 3,173.3 ล้านบาท โดยมี Backlog รองรับแล้ว 1,958 ล้านบาทหรือ 62% ของประมาณการ และคาดกำไรสุทธิ 322.3 ล้านบาท เพิ่มขึ้น 27.2% เมื่อเทียบกับงวดเดียวกันของปีก่อน คิดเป็น Net margin 10.2% แตะ 2 หลักเป็นครั้งแรกนับตั้งแต่เข้าตลาดหลักทรัพย์ฯ และคาดกำไรเติบโตเฉลี่ย 30.2% CAGR ในช่วงปี 2564-2566
ทั้งนี้นักวิเคราะห์คงราคาเป้าหมายปี 2565 ที่ 6.30 บาท (อิง PE 24.0 เท่า PEG 0.8) สำหรับ ITEL-W3 จะใช้สิทธิครั้งแรกในเดือน ธ.ค. 2564 ราคาใช้สิทธิ 3.30 บาทต่อหุ้น หากวอร์แรนท์ใช้สิทธิครบทั้งจำนวน ราคาเป้าหมายจะลดลงเป็น 5.10 บาท ซึ่งยังสูงกว่าราคาหุ้นปัจจุบัน จึงยังคงแนะนำซื้อ